ตลาดหุ้นไทย NEW HIGH ในรอบ 23 ปี
ทุกคนคงรู้สึกแบบเดียวกัน เศรษฐกิจไทยดูซึม และเงียบเหงา แต่ตอนนี้ ตลาดหุ้นไทย ทำจุดสูงสุดใหม่ในรอบ 23 ปี
14 ก.ย. 2560

ทุกคนคงรู้สึกแบบเดียวกัน
เศรษฐกิจไทยดูซึม และเงียบเหงา
แต่ตอนนี้ ตลาดหุ้นไทย ทำจุดสูงสุดใหม่ในรอบ 23 ปี
วันนี้ SET INDEX ปิดที่ 1659.10 จุด
ครั้งสุดท้ายที่ SET INDEX มากกว่านี้คือ ต้องย้อนหลังไปถึงวันที่ 6 มกราคม 2537 หรือ เมื่อ 23 ปี ที่แล้ว (ก่อนเกิดวิกฤตต้มยำกุ้ง 3 ปี)
และจริงๆแล้วในประวัติศาสตร์ตลาดหุ้นไทย มีเพียงแค่ 5 วันเท่านั้น ที่ SET INDEX ทำจุดสูงสุดมากกว่าวันนี้
5 วันดังกล่าวคือวันไหนบ้าง?
5 วันนี้ เป็นช่วงเวลาที่ติดต่อกัน ในปลายปี 2536 จนถึงต้นปี 2537 ซึ่งเป็นช่วงที่พีคที่สุดก่อนเกิดวิกฤตต้มยำกุ้งในอีก 3 ปีต่อมา
29 ธ.ค. 2536 SET INDEX ปิดที่ 1668.63
30 ธ.ค. 2536 SET INDEX ปิดที่ 1682.85
4 ม.ค. 2537 SET INDEX ปิดที่ 1753.73
5 ม.ค. 2537 SET INDEX ปิดที่ 1709.64
6 ม.ค. 2537 SET INDEX ปิดที่ 1667.94
สรุปแล้ว วันนี้คือ วันที่ SET INDEX ทำจุดสูงที่สุดลำดับที่ 6 ในประวัติศาสตร์ตลาดหุ้นไทย
แล้วอีกเท่าไรถึงจะทำจุดสูงสุดในประวัติศาสตร์?
ในระหว่างวันที่ 5 ม.ค. 2537 SET INDEX ได้ทำจุดสูงสุดในประวัติศาสตร์ ที่ 1789.16
คิดแล้วก็อีก 130.06 จุด หรือ อีก 7.8% นับจากตอนนี้
สำหรับนักลงทุนมือใหม่คง ไม่เข้าใจ ว่าทำไม
แต่สำหรับนักลงทุนมือเก่า คงบอกว่า ตลาดหุ้นมันก็เป็นแบบนี้ มักจะเป็นในสิ่งที่ตรงข้ามกับที่เราคิดอยู่เสมอ
และตลาดหุ้นมักจะนำหน้าเศรษฐกิจจริงเสมอ (ตลาดหุ้นทำจุดสูงสุด ก่อนเกิดวิกฤตต้มยำกุ้ง 3 ปี)
ก็อาจจะเป็นไปได้ว่า
ตอนนี้อาจจะเริ่มกลับเข้าสู่ยุครุ่งเรืองของเศรษฐกิจไทยอีกครั้ง
โดยที่เรายังไม่รู้ตัว..
ต้องหมายเหตุว่า การลงทุนมีความเสี่ยง บทความนี้ไม่ได้ชี้นำให้ซื้อหรือขาย ควรศึกษาข้อมูลให้ครบถ้วนก่อนลงทุน ไม่เช่นนั้นท่านอาจจะติดดอยได้